
Резюме. В разработката се извеждат основания за интегриране на традиционната обичайна и празнично-обредна система в календарната празничност на детската градина. Те са анализирани и систематизирани в частнодидактическия контекст на педагогическото взаимодействие по околен свят. Защитени са като авторска амбиция за допълване и нюансиране на съществуващото теоретично знание в контекста на изследователска перспектива, фокусирана към обосноваване на възможности за разработване на дизайн за реализиране на клубно базирани активности, ориентирани към формиране на личностна, групова и национална идентичност в четвърта подготвителна възрастова група. 

Abstract. This paper identifies the grounds for integrating the traditional customary and festive-ritual system into the calendar celebrations of the kindergarten. These grounds are analyzed and systematized within the subject-specific didactic context of pedagogical interaction in the "World Around Us" school subject. They are defended as the author's ambition to supplement and nuance the existing theoretical knowledge within the framework of a research perspective. This perspective focuses on substantiating the possibilities for developing a design to implement club-based activities, which are oriented towards the formation of personal, group, and national identity in the fourth preparatory age group.

ВЪВЕДЕНИЕ
Предучилищното образование през XXI век е изправено пред предизвикателството да реализира модели за личностно развитие на детето,  разчетени не само върху когнитивното обогатяване на опита, но и върху социално-емоционално приобщаване към културните традиции и националните ценности, което има перспективно значение за формиране на личностна, групова и национална идентичност. В институционалната концепция на детската градина празниците и развлеченията са активно използвани допълнителни форми на педагогическо взаимодействие, значими за утвърждаване на индивидуалността в условията на различна от ежедневната среда. Те осигуряват пространство за трансфериране на наученото в ситуациите по околен свят в нов образователен контекст, в който ценностната доминанта на интеракцията има водещо значение като преживяно откривателство на себе си, на другите и на принадлежността към родното. Тези развиващи ефекти провокират изследователския интерес към анализиране на възможности за целенасочено интегриране на  традиционната обичайно-празнична система в груповия празничен календар с фокус към разкриване на богатството на националната култура и значението на родовата памет за нейното транслиране във времето. 

МЕТОДОЛОГИЯ
Настоящото изложение представя резултати от проведено изследване, реализирано чрез комплексна методология и взаимно допълващи се методи, релевантни на целевата му доминанта. Чрез ресурса на аналитичния инструментариум се открояват научно-теоретични основания за разработване на образователен дизайн за педагогическо придружаване на ориентирането в традиционната обичайна и празнично-обредна система, разчетен на клубната образователна технология. Посредством педагогическо екстраполиране се извеждат частнодидактически проекции, интерпретирани в полето на образователната интеракция по околен свят.  

РЕЗУЛТАТИ
В ранните етапи на индивидуалното си развитие под влияние на комплексни средови фактори детето придобива конкретни и обобщени представи за празници и обичаи, възприемайки образци за следване на правила и норми в празнична среда. Като част от семейната общност и детската група, то постепенно разбира тяхната важност и предназначение, осмисля и съпреживява непреходната им ценностна същност, в която е обективирана мъдростта на предците. Институционалното обучение и  семейното възпитание разчитат на ресурса на традиционната обичайна празнична система за формиране на „(…) културна и цивилизационна ценностна идентичност“ [1; 53], която в съвременния контекст се разглежда като първостепенна задача на образованието. В хода на преосмислянето на приоритети в пресечното поле на формално и информално теоретици и практици, ангажирани с обучението и възпитанието на подрастващите, определят като значим фокус подготвянето и изявяването на родово-личностна компетентност, в чиято феноменология Я. Мерджанова откроява трансформиращата процесуалност на персонални и общностни „(…) многопосочно-взаимни хоризонти [1; 54].Тази теза придава нови нюанси на разбирането за културна осъзнатост като „(…) превръщане на Космоса в богати и взаимосвързани Микрокосмоси“ [1; 55]. Според Л. Милков „културата е неразделна част от човека и социума. Тя е съществена човешка особеност, правеща хората различни по начин на живот и светоусещане“ [2; 358]. Всъщност културата е доминанта при формирането на детската картина на света и на индивидуалното светоусещане за реалната действителност.
При децата в предучилищна възраст възприемането на природо-социалното обкръжение и неговите йерархично свързани компоненти е контретно-образно, затова и повечето обреди и традиции в детската градина се реализират чрез фолклорни игри, игри инсценировки, възстановки, проектни активности. Така се осигурява достъпност и ангажиращо въвеждане в магичния им свят. Това виждане се споделя и от А. Кръстева,  която аргументира становището, че „в този възрастов период детето не е способно да възприема рационално, да го осмисли и подреди по значимост, но запечатва дълбоко  емоционално тези контакти и те за него стават модел на човешки отношения“ [3; 17]. Тезата на авторката насочва вниманието към деликатното използване на потенциала на подражанието като механизъм за овладяване на модели на поведение и еталонно следване на ценностни образци за съхраняване на обичаи и традиции. Представянето им в семейната общност, в рода и в образователната институция и стимулирането към включване и функциониране в празничната среда е шанс за съхраняването им като автентична връзка с родното. Тук е удачно използването на клубната образователна технология, чиито водещите цели могат да се „(…) ранжират вариативно при приоритетното извеждане на целеви ориентири, свързани със стимулиране на преживяванията в процеса на преоткриване на ценността на „родното“ в контекста на тематичната определеност (…)“ [4; 290]. Имплементирането ѝ в допълнителни форми на педагогическо взаимодействие по околен свят създава предпоставки за „(…) трансферно изпробване и усъвършенстване на представи и умения за дейност, поведение и общуване в специфично краеведско пространство, емоционално обагрено от отношението на детето към него“ [4; 290].
Празнично-обредната система има своето предназначение в живота на растящата индивидуалност. Тя разширява кръгозора, прави паралел между минало и настояще с фокус към бъдещето, обогатявайки нейния познавателен и социален опит. Всъщност „осъзнаването на личностната идентичност като израз на самоутвърждаването в общността, оценяването на света в интимен план, изграждането на присъщо за групата световъзприемане като център на груповата идентичност, създават усещане за устойчивост и за значимост, които са в основата на личностния просперитет на детето. Постигането им е функция от целенасочено фасилитиране и придружаване, реализирани чрез средствата на интерактивните педагогически практики“ [5; 244].
Според Юлия Дончева „една от основните функции на народното творчество е да носи знание – знание за устройството на света, знание за човека за самия него, знание за обществото, в което живее – за реда, законите и управлението, за ценностните  на това общество, знание за митологичен и световен порядък. Фолклорът в оригинална употреба на понятието „знание на народа“ [6; 39]. Становището на авторката разкрива комплексните функции на традиционната празнично-обредна система по посока информиране, регулиране и емоционално обагрено културно осъзнаване, които в своето единство подготвят разбирането за родното като част от света, в който националната култура е ценностно наследство с хоризонт за обогатяване на съвременните интеркултурни модели. 
Тези комплексни функции следва да бъдат целенасочено отчитани при конструиране на клубно базирани педагогически технологии. Тук е наложително съобразяването с феноменологията на традиционната обичайна празнично-обредна система. За да се реализира дидактическият ѝ потенциал, е необходимо синхронизиране на педагогически значимите ѝ концепти, които са откроени в изследванията на П. Конакчиева като изходни за образователния дизайн репери:
· системно-структурен концепт – празниците и традициите, свързани с календарната и празнична обредност в ДГ, „(…) като система от допълнителни форми за взаимодействие с природосоциалното обкръжение“ [7; 229];
· концептуално-съдържателен концепт – празниците като разписан идеен проект за реализиране на комплекса от интерактивни технологии за емоционално-познавателно взаимодействие с традиции и обичаи в условията на празнична среда, която осигурява разнообразни стимули за информиране и реагиране [7; 229];
· пространствено-предметен концепт – помещения, пространства и зони в детската градина или извън нея, специализирани предметни компоненти на подготвената празнична среда [7; 230];
· процедурен концепт – операционализиране на интеракцията в условията на възстановки на традиции и обичаи [7; 230];
· персонален концепт – празниците в ДГ като пространство за субективно оценно общуване с „родното“, емоционално обагрено от преживяното положително отношение към образци и модели за общуване и взаимодействие в общността [7; 230];
Представената теза се открива и в трудовете на В. Петрова като тя акцентира върху „….необходимостта от изучаване и осмисляне на завещаните ни прогресивни възпитателни традиции, за да съхрани и доразвие професионалният потенциал на детските учители и учени за по-пълно оползотворяване на възрастовия ресурс за цялостно развитие на индивидуалността на детето“ [8; 152]. Както посочва Б. Димова, значимостта на празниците е свързана с потенциала им  „(…) за формиране на голяма част от елементите на социалните и гражданските компетентности, тъй като в празника са заложени елементи от съдържанието им като: формиране на културни и национални ценности и традиции, възпитаване в уважение към обществото, формиране на междуличностни отношения, емпатия и толерантност, насърчаване на чувството за принадлежност към общността, в която празникът е основна форма на човешко поведение с възможно най-позитивен социален характер“ [9; 121 – 122].
Конструирането на клубно базирани образователни технологии за формиране на личностна, групова и национална идентичност чрез интегриране на традиционната обичайна и празнично-обредна система кореспондира с Наредба №5 от 2016 г., в която  се конкретизират компетенциите, които детето трябва да усвои по образователно направление околен свят. В ядро „Културни и национални ценности“ те са свързани с разпознаване на празниците, ориентиране в значение и символика, а по отношение на традиционно празничната система  съобразно нормативните документи се  предвижда детето да може да „Назовава лични, официални и национални празници, местни обичаи и традиции“ (Наредба №5, 2016, приложение №3, чл. 28, ал. 2, т. 3). Следователно чрез този основен документ се извеждат водещите функции на образователно направление околен свят за ориентиране в родно, традиции, празничен календар и се представя важността на тези съдържателни фокуси за актуализиране на информативната, регулативната и емоциогенната доминанта в обучението на децата от предучилищна възраст. 
От научно-теоретична гледна точка културните, нравствените и естетически ценности се формират поетапно, с различен темп при всяко дете. Децата съпреживяват, те учат, когато играят, изпробват и наблюдават. Изследователите на детството са единодушни при аргументиране на интегративните функции на играта като водеща дейност. Според Л. Спиридонова „ученето и играта в предучилищна възраст не могат да бъдат разделени. Участието на възрастния в играта води до целенасочено педагогическо взаимодействие, което я превръща в богат образователен контекст за учене (…). По този начин децата усвояват специфични културни инструменти и умения за участие в културни практики|“ [10; 80]. П. Конакчиева отбелязва, че чрез интегративните си функции играта „(…) предлага възможности за реализиране на вариативни форми на педагогическо взаимодействие за опознаване на заобикалящия свят, разгърнати на основата на конфигуриране и диференциация на специфичните видове детска дейност“ [11; 155 – 156]. Д. Чуховска уточнява, че „за да бъде ефективно взаимодействието при процеса на учене, е необходимо то да бъде осъществено на базата на равнопоставеност в диалога чрез разгърнато емоционално и социално съпреживяване. Единството от мислене, разбиране, въображение, фантазия и любопитство е определящо за продуктивно усвояване на знания и рефлексия в социалните взаимоотношения“ [12; 212]. В този контекст могат да бъдат изведени репери за игрово-базирано ориентиране в традиционната обичайна и празнично-обредна система с фокус върху подготвяне и изявяване на личностно-родова компетентност в клубно организирана образователна среда, разчетена на вариативно интегриране на инсценировки, дидактични игри, театрализирани игри, фолклорни музикални подвижни игри и детски съдържателни проектни активности. Подкрепа на тази идея е виждането на М. Стоянова, според която „ролевите игри, етюдите и артистичните упражнения наред с други фолклорни игри и творчески форми, са образователно предимство, когато става въпрос за обяснение и разбиране на официалните и местни празници“ [13; 60].
Включването на традиционно обредната празнична система  в календарната празничност на детската градина е средство за свързване на детето с предците му. Първата среща с народната носия, първото научено хоро, първият изпълнен обичай, остават следа за цял живот. И след това детето пораства и има свои деца и предава това, на което е научено да уважава и цени това, което е било и да помни от къде е тръгнало и какво ще бъде. Както посочва Е. Петрова, това е педагогическа стратегия за „…..по-широко интегриране на знания, умения и емоционален опит от околна среда (…) създават се предпоставките за комплексно реализиране на възпитание и развитие и се натрупва личен опит с голям ефект за познавателната активност в учебния процес“ [14; 136].
Идеята за интегриране на традициите е част от всяка  педагогическа система. В практиката обаче често тя се реализира кампанийно. Затова се налага преосмислянето ѝ като институционален ангажимент към качеството на предучилищното образование. Освен това, знанията, уменията, отношението към родното се формират както в образователната институция, така и в семейната среда. Нещо повече, „въвеждането на детето в света на културата е двустранен процес: това е момент на усвояване на предметния свят, придобиване на културни умения и навици за използването на предметната среда и същевременно момент на вникване в смисъла на културата на близкото социално обкръжение като духовно обвързване с тях“  [15; 178].
Задаването на еталонни образци за заявяване и отстояване на личностна, групова и национална идентичност е първостепенен ангажимент на възрастните. Тяхното въздействие е важно както в ежедневието, така и в условията на празниците, които в детската градина винаги са значимо събитие, както за децата така и за техните учители и родители. В тези моменти детето се среща с българското, с различното от своето модерно ежедневие и има възможността да изрази себе си. Колкото и време да минава дори и традициите да се трансформират под влияние на съвремието, те запазват същността си на инструмент за овладяване на културни практики.

ДИСКУСИЯ
В съвремието традиционната обичайна и празнично-обредна система  е част от груповия празничен календар в детските градини, но дали това ще се запази в бъдеще? Ще успеем ли да съхраним ценността на традицията не като факт от миналото, а като концепт на бъдещето? Можем ли да предаваме обредите между поколенията, които следват интеркултурни модели с поликултурен произход? Какви образователно-приложни решения биха ангажирали подрастващите към съучастие във формирането на родово-личностна идентичност? Тези дискусионни репери провокират педагогическата общност към диалог в търсене на трансформиращ смисъл за рефлексивно осмисляне на проблематиката и извеждане на изследователски хоризонти за нейното проучване.

ЗАКЛЮЧЕНИЕ
Празниците и традициите са част от живота на детето, но то научава за тях поетапно през целия си жизнен път, осъзнавайки културната им ценност. Интегрирането на традиционната обичайна и празнично-обредна система в календарната празничност на детската градина е важен аспект от съвременното предучилищно образование,  фокусирано към гарантиране на условия за духовното и нравственото развитие на децата чрез съхраняване на националната културна идентичност. Независимо че в перспектива подрастващите все по-често ще се идентифицират като „глобални хора“, родното ще бъде изходна основа за формиране на както на личностната, така и на груповата и националната идентичност.

